
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



									           			
РЕШЕНИЕ 
№ РС-366-21-068
 
Днес, на 08.09.2021 г., Комисията за противодействия на корупцията и за отнемане на незаконно придобитото имущество /КПКОНПИ/, в състав:

		Председател: Сотир Цацаров
		Заместник – председател: Антон Славчев
		Член: Пламен Йоцов
	Член: Силвия Къдрева

У С Т А Н О В И :

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-068 от 12.05.2021 година по сигнал с вх. № ЦУ01/С-366/21.04.2021 г. на КПКОНПИ.
Сигналът е насочен срещу Божемир Тосков, общински съветник в Общински съвет К.
По същество в сигнала се твърди, че на проведено на 26.02.2021 г. заседание на Общински съвет К., Божемир Тосков, като общински съветник е участвал в обсъждането на т. 1 от дневния ред-докладна записка вх. № 816 относно приемане на бюджета на Община К. за 2021 г. Освен това Тосков е член на Управителния съвет на **********„**********************“, ЕИК *********. На стр. 13 от Протокол № 23/26.02.2021 г. е направено предложение за гласуване на субсидия за два футболни клуба, единият от които е „*****************“. Тосков вместо да не участва в проведените разисквания е изразил становища. Предложението е подложено на гласуване, в което са участвали 17 общински съветника, в т.ч. и Тосков. Субсидията на *********** клуб е част от бюджета на Община К. в Приложение № 4 местни спортни клубове. Гласуването е поименно и на стр. 25 от протокола е отбелязано, че Божемир Тосков е гласувал „за“. Към сигнала са приложени следните документи: Протокол № 23/26.02.2021 г. на Общински съвет К., Приложение № 4 от бюджета на общината и справка от Търговския регистър и регистър на ЮЛНЦ.
Във връзка с твърденията в сигнала Комисията е изискала и събрала следните доказателства: с писма вх. № ЦУ01/11414/14.06.2021 г. и вх. № ЦУ01-17689/27.08.2021 г. на Председателя на комисията по „Законност, етика и установяване на конфликт на интереси“ при Общински съвет К. са представени: Клетвена декларация, подписана от Божемир Тосков, в качеството му на общински съветник в Общински съвет К.; Решение № 121/28.10.2019 г. на ОИК К.; Препис-извлечение от Протокол № 23/26.02.2021 г. от заседание на Общински съвет К. и списък с поименно гласуване на Решение № 229; препис извлечение на Решение № 229 по докладна записка № 816 от 26.02.2021 г. на заседание на Общински съвет К.; Докладна записка № 816/11.02.2021 г. относно приемане на бюджет на Община К., ведно с Приложение № 4 „Справка за разпределение на местната субсидия за 2021 г. по спортни клубове“.
Комисията служебно е извършила справки в Търговски регистър и регистър на ЮЛНЦ, НБД „Население“ и елетронната интернет страница на Общински съвет К.  

От събраните в хода на административното производство доказателства Комисията установи следното от фактическа страна

Сигналът е подаден от лице с посочени три имена, ЕГН, телефон, електронен адрес и е подписан.
Божемир Тосков е избран за общински съветник в Общински съвет К. на проведените през 2019 г. избори за общински съветници и кметове, за мандат 2019-2023 г., съгласно Решение № 121 от 28.10.2019 г. на ОИК К., и е встъпил в длъжност с полагане на клетва на 07.11.2019 г., видно от клетвен лист от същата дата.
От направена справка в Търговския регистър и регистър на ЮЛНЦ и вписаните данни и обстоятелства е видно, че „**************“, ЕИК *********, вписано за основано на 19.10.2018 г., е юридическо лице с нестопанска цел по чл. 19 от Закона за юридическите лица с нестопанска цел, което осъществява дейност в обществена полза. Съгласно вписаните данни в Търговския регистър и регистър на ЮЛНЦ, Божемир Тосков е член на Управителния съвет на сдружението от 19.10.2018 г. 
		Съгласно Устава на сдружението членуването е доброволно, без ограничения по отношение на националност, етническа принадлежност, политически убеждения, раса, пол и регилия. Общото събрание на членовете на сдружението е върховен орган, който избира Управителен съвет и Контролен съвет, за срок от 4 години, както и Председател на сдружението. Управителният съвет е ръководен орган на сдружението. Съгласно чл. 61.10 от Устава, сдружението не разпределя печалба. Членовете на Управителния съвет изпълняват своите функции безвъзмездно на обществени начала. 
 От събраните по преписката доказателства е видно, че на проведено на 26.02.2021 г. заседание на Общински съвет К., по т. 1 от Протокол № 23 е разгледано и обсъдено внесено с докладна записка № 816/11.02.2021 г. на кмета на Община К. предложение за приемане на бюджета на Община К. за 2021 г., в това число и включените в бюджета в т. 1.5. „...разчет за целеви разходи и субсидии, както следва:“, подточка 1.5.3. „На основание чл. 133 от ЗФВС /Закон за физическото възпитание и спорта/ приема за сметка на местни приходи средства в размер на 100 000 лв. за подпомагане дейността на местните спортни клубове, съгласно Приложение № 4“ - „Справка за разпределение на местната субсидия за 2021 г. по спортни клубове“. Съгласно посочените в приложението два футболни клубове, единият от тях е „*****************“, за който са предложени за разпределение 22 800 лв. По време на проведените дебати и обсъждания, един от общинските съветници – К., е направила предложение, субсидията за двата ******** клуба да се промени, като за „***************“ да стане 20 000 лв. Божемир Тосков е взел участие в дебата, като е заявил, че и двата клуба, в т.ч. *******“ нямат право да получат субсидия по изискванията на Наредба № 5 за спорта и е поставил въпроса какви са мотивите за това. Изразени са становища и от други общински съветници, участващи в обсъждането, за това, че съгласно Наредбата, размерът на финансовото подпомагане за спортни клубове се определя на база на постигнатите спортно-технически резултати от отборите и състезателите, обхвата по възрастови групи и степента на участие и спортните прояви, както и, че в тази пандемия, така се е получило, че не могат да участват във всякакви прояви и не могат да лишат клубовете от субсидия, а трябва да се подпомогне дейността им. Предложението на общинския съветник К. е подложено на гласуване, като същото не е прието със 7 гласа „за“, 5 гласа „против“ и 5 гласа „въздържал се“. Гласуването не е отразено поименно в Протокол № 23 на Общински съвет К.   
В качеството си на общински съветник в Общински съвет К., Божемир Тосков е участвал в заседанието на Общинския съвет на 26.02.2021 г., по т. 1 от Протокол № 23 и е гласувал „за“ приемане на Решение № 229 от 26.02.2021 г., с което е приет бюджета на Община К., в това число и приетите в т. 1.5., подточка 1.5.3. „На основание чл. 133 от ЗФВС приема за сметка на местни приходи средства в размер на 100 000 лв. за подпомагане дейността на местните спортни клубове, съгласно Приложение № 4“, субсидии за „****************“, в размер на 22 800 лв., по предложението на кмета на Община К.

При така изяснената фактическа обстановка Комисията установи следното от правна страна:

За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветник в Общински съвет К., за мандат 2019-2023 г., Божемир Тосков, е лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на същата е КПКОНПИ.
		Общинският съвет е орган на местното самоуправление и се избира от населението на общината при условия и по ред, определени от Закона за местното самоуправление и местната администрация (ЗМСМА). Съгласно разпоредбата на чл. 21, ал. 1, т. 6 от ЗМСМА, общинският съвет приема и изменя годишния бюджет на общината, осъществява контрол и приема отчета за изпълнението му. На основание чл. 33, ал. 1, т. 3 от ЗМСМА, общинският съветник има право да участва в обсъждането и решаването на всички въпроси от компетентността на съвета.
		Съгласно чл. 1 и чл. 2 от Закона за юридическите лица с нестопанска цел, юридическите лица с нестопанска цел са сдружения и фондации, свободно определят целите си и могат да се самоопределят като организации за осъществяване на дейност в обществена или в частна полза. Определянето се извършва с устава, учредителния акт или с изменение в тях. 
	В хода на административното производство, се установи, че на проведено заседание на 26.02.2021 г., обективирано в Протокол № 23 от същата дата на Общински съвет К., Общинският съвет е приел Решение № 229 от 26.02.2021 г., с което е приел бюджета на Община К. за 2021 г., в т.ч. и е утвърдил субсидии в размер на 22 800 лв., в полза на на „******************“, които са част от бюджета за 2021 г. на общината. Божемир Тосков, в качеството си на общински съветник в Общински съвет К., като е участвал в обсъждането и е гласувал „за“ приемане на Решение № 229 от 26.02.2021 г., по Протокол 23 от същата дата, е упражнил свое правомощие по служба, произтичащо от разпоредбата на чл. 33, ал. 1, т. 3 от ЗМСМА.  	
С приетата разпоредба на чл. 37, ал. 2 от ЗМСМА, обн. в ДВ, бр. 70 от 2020 г., в сила от 07.08.2020 г., законодателят е приел, че „за общинския съветник, включително за председателя на общинския съвет, не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници“. По този начин законодателят е изключил наличието на нарушение, съставляващо конфликт на интереси по отношение на общинските съветници и председателите на общински съвети във връзка с упражнените от тях правомощия, свързани с гласуването на бюджета на общината, каквото е упражненото от Божемир Тосков правомощие, предмет на настоящото производство.
Горното е основание Комисията да приеме, че при упражняване на правомощията си, свързани с участието в обсъждането и гласуването на бюджета на Община К. за 2021 г., по отношение на Божемир Тосков – общински съветник в Общински съвет К., не е налице нарушение по чл. 52 от ЗПКОНПИ.
Водена от горното и на основание чл. 74, ал. 1 и ал. 2 от ЗПКОНПИ и чл. 37, ал. 2 от ЗМСМА, Комисията за противодействие на корупцията и за отнемане на незаконно придобитото имущество 

РЕШИ:

НЕ УСТАНОВЯВА конфликт на интереси по отношение на Божемир Тосков, ЕГН ************ – общински съветник в Общински съвет К. и в това му качество лице, заемащо висша публична длъжност по чл. 6, ал. 1, т. 32 от ЗПКОНПИ, за това, че на проведено на 26.02.2021 г. заседание на Общински съвет К. е участвал в обсъждането и е гласувал „за“ приемане на Решение № 229 по Протокол № 23 от 26.02.2021 г., с което е приет бюджета на община К. за 2021 г.
Препис от Решението да се изпрати на Окръжна прокуратура – Д., с оглед преценка за реализиране на правомощията й по чл. 76, ал. 2 от ЗПКОНПИ. 
Препис от Решението да се изпрати и на Божемир Тосков – общински съветник в Общински съвет К., за мандат 2019-2023 г., на основание чл.75, т. 1 от ЗПКОНПИ.


КОМИСИЯ:
	     
      ПРЕДСЕДАТЕЛ:……………/п/…………………./СОТИР ЦАЦАРОВ/

                  ЗАМЕСТНИК - ПРЕДСЕДАТЕЛ:……/п/…….../АНТОН СЛАВЧЕВ/

                  ЧЛЕН:…………………../п/…………....……………./ПЛАМЕН ЙОЦОВ/

                 ЧЛЕН:………………/п/………………..................../СИЛВИЯ КЪДРЕВА/

